Kristin (37) fikk igjen på skatten - gir bort pengene
I år får 2,7 millioner nordmenn penger tilbake på skatten, melder Skatteetaten. Kristin Weholt (37) fra Skien er en av dem. Da hun fikk vite at hun får igjen 10.000 kroner på skatten, visste hun ikke hva hun skulle bruke pengene på. Så hun bestemte seg for å gi dem bort. Lokalavisen Varden omtalte skattesaken først. Dette skrev Weholt på Facebook sist uke: «Trenger tips! Får igjen 10.000 kroner på skatten, penger jeg ikke hadde regnet med. Har ikke bruk for flere ting, og 10.000 gjør ingen merkbar forskjell på boliglånet mitt. Så da kan jeg jo bare gi dem bort. Men hvor kan de komme best til nytte? Det er jo ikke SÅ mye penger. Men det hadde vært fint å donere til noe veldig konkret. Forslag til formål?» – Jeg har mange ganger tenkt på at vi er utrolig heldige i Norge. Vi har det så godt, og vi tar det ofte for gitt. Vi, i alle fall jeg, burde dele mer. Da skattepengene kom rekenes på ei fjøl, kom jeg ikke på noe jeg skulle bruke pengene på. Da ble jeg litt flau, for jeg ville ikke bare finne opp et behov. Da kunne jeg like gjerne gi bort pengene, sier Weholt til VG. Hva bruker du skattepengene dine på? Fortell i kommentarfeltet!Weholt forklarer at hun ikke er rik, eller har spesielt mye penger. Men hun har så det holder. – Rett før jeg fikk skatteoppgjøret så jeg på nettbanken, og la merke til at alt var på stell; jeg hadde ikke Mastercard-gjeld, og jeg hadde penger til regninger i tiden fremover. Jeg hadde også en spareplan for ferie. Selvfølgelig kunne jeg brukt skattepengene til å betale ned på studielånet eller huslånet, men hvilken forskjell gjør vel egentlig det? sier Weholt.Etter innspill fra Facebook-venner, bestemte Weholt seg for å gi de 10.000 kronene til ei jente på elleve år som heter Seneha, som bor i Zambia. Hun kan hverken lese eller skrive. – Noen venner av meg jobber med et bistandsprosjekt i Zambia, og fortalte meg om henne. Skattepengene jeg gir bort er nok til å dekke tre års skolegang til Seneha. Det betyr så mye mer enn at jeg får betalt ned noen kroner ekstra på huslånet, sier 37-åringen. Hun forklarer at hun har fått mye positiv oppmerksomhet etter at hun bestemte seg for å gi bort skattepengene. – Folk synes det er fint at jeg gjør det, og det er jo hyggelig. Samtidig viser det at det ikke er noen sterk kultur for å gi bort penger i Norge, når det blir så mye oppmerksomhet rundt det, sier Weholt. – Hva synes du andre skal gjøre når de får tilbake penger på skatten? – Jeg vil ikke komme med noen pekefinger, men man bør kanskje tenke over om man egentlig trenger pengene. Når det plutselig kommer inn uventede penger, er det en fin anledning til å gi bort.VG har vært i kontakt med noen av Norges største veldedighetsorganisasjoner, Redd Barna og Unicef. De ser ingen spesiell tendens til at nordmenn donerer bort ekstra mye penger i perioden når skattepengene blir utbetalt. – Vi ser ingen tendens til det, men det er veldig hyggelig at folk har lyst til å bidra til veldedighet når de får litt ekstra penger utbetalt gjennom skatten, sier Truls Brekke, kommunikasjonsrådgiver i Unicef, til VG.
Kristin Weholt (37) ble flau da hun ikke fant på noe å bruke skattepengene sine på – så hun valgte å gi dem bort.